SKRIFTLIG FORESPØRGSEL E-0764/00

af Bart Staes (Verts/ALE) til Kommissionen

(13. marts 2000)

Om: Rapporten om de lovfæstede pensioner udarbejdet af European Round Table of Industrialists

For nylig har en arbejdsgruppe nedsat af European Round Table of Industrialists under forsæde af Carlo de Benedetti overrakt Kommissionens formand, Romano Prodi sine konklusioner om finansiering af de lovfæstede pensioner i EU. Ifølge arbejdsgruppens medlemmer er den lovfæstede pension en hæmsko for den økonomiske vækst i Europa. De henviser til systemet med private pensionsordninger som alternativ.

Kommissionen anmodes om at besvare følgende:

1. Hvem er forfatterne bag European Round Table of Industrialists' rapport om finansiering af de lovfæstede pensioner i de femten EU-medlemsstater?

2. Hvem er medlemmerne af European Round Table of Industrialists?

3. Hvordan lyder slutkonklusionerne i European Round Table of Industrialists' rapport om finansiering af de lovfæstede pensioner i de femten EU-medlemsstater (ordret citeret)?

4. Tilslutter Kommissionen sig slutkonklusionerne i European Round Table of Industrialists' rapport om finansiering af de lovfæstede pensioner i de femten EU-medlemsstater og

a) mener Kommissionen i bekræftende fald at den gældende lovfæstede pension i de 15 EU-medlemsstater på længere sigt helt eller delvis må udskiftes med private pensionsordninger?

b) går Kommissionen i benægtende fald ind for at bevare den lovfæstede pension, sådan som den nu eksisterer i de femten medlemsstater?

Svar afgivet på Kommissionens vegne af Anna Diamantopoulou

(17. april 2000)

1. og 2. Kommissionen er ikke ansvarlig for den rapport, som det ærede medlem har omtalt. De bør derfor henvende Dem direkte til European round table of industrialists for at få svar.

3. Rapporten foreligger på European round table's websted (www.ert.be).

4. Pensionssystemernes udformning og struktur hører under medlemsstaternes ansvarsområde. Kommissionen har fremlagt sine synspunkter om pensionsformer og en pensionsreform i meddelelsen Et Europa for alle aldersgrupper af 21. maj 1999(1). Her understregede man, at den mest effektive måde til at imødegå den trussel, som det stigende antal ældre er for opretholdelsen af pensionssystemerne, er at vende udviklingen med tidlig tilbagetrækning og at øge beskæftigelsesfrekvensen for alle i den erhvervsaktive alder. Det er af afgørende betydning, at ændringer gør det muligt for arbejdstagere og motiverer dem til at arbejde længere, og at de vælger at forlade arbejdsmarkedet senere og mere gradvist, da dette vil føre til en nedgang i pensionsudgifterne, ekstra skatteindtægter og større produktivitetsinput i væksten. At pensionsordninger er beskæftigelsesfremmende er mere vigtigt end spørgsmålet, om de finansieres med hensættelser eller løbende.

Det er muligt, at forfinansierede pensioner for ældre vil få større betydning, men man kan forvente at pensionsordninger med løbende indbetalinger fortsat vil udgøre størstedelen af pensionisternes samlede indtægt i de fleste medlemsstater. Endvidere kan det ikke forventes, at forfinansierede pensionsordninger vil forblive uberørte af demografiske ændringer, selv om det er vanskeligere at forudsige virkningen af en sådan ændring på aktivernes værdi og afkast end virkningen på den finansielle ligevægt i systemer med løbende indbetalinger.

Det er således Kommissionens opfattelse, at der kan gennemføres aktioner på fællesskabsniveau for at forbedre effektiviteten i ordninger for forfinansierede pensioner. Der er blevet udarbejdet flere konkrete forslag i Kommissionens meddelelse Mod et indre marked for supplerende pensioner Resultater af høringerne i forbindelse med grønbogen om supplerende pensioner i det indre marked(2) af 11. maj 1999, herunder en liberalisering af reglerne for investering og styring for at drage nytte af kapitalmarkeder, der dækker hele EU, muligheden for pensionsfonde til at udarbejde pensionsplaner på et tværnationalt grundlag og mulighed for overførsel af supplerende pensionsrettigheder. Som et første skridt agter Kommissionen medio 2000 at vedtage et forslag til et direktiv om pensionsfonde. I dette forslag vil der blive fastlagt strenge standarder for tilsyn for at sikre fremtidige pensionisters rettigheder, og det vil omfatte investeringsregler, der giver pensionsfonde mulighed for at udvikle deres investeringsafkast og sikkerhed. Direktivet vil også sigte på en gensidig anerkendelse af nationale systemer for tilsyn for at gøre det lettere at lettere at få tværnationale tilknytninger.

I sin meddelelse En samordnet strategi til modernisering af den sociale beskyttelse(3) af 14. juli 1999 understregede Kommissionen behovet for at sikre pensionerne og gøre dem bæredygtige. Dette synspunkt tilsluttede Rådet sig den 17. december 1999, da man anmodede om nedsættelse af en gruppe af højtstående embedsmænd til gennemførelse af den aktion, som er foreslået i meddelelsen. Gruppen er nu blevet nedsat på et midlertidigt grundlag, og pensioner udgør et af de første spørgsmål, gruppen har besluttet at se nærmere på. Kommissionen har vedtaget et forslag til Rådets afgørelse, som vil formalisere denne gruppe(4). På det ekstraordinære europæiske rådsmøde i Lissabon den 23.-24. marts 2000 fik gruppen til opgave at undersøge pensionsordningers bæredygtighed på lang sigt.

(1) KOM(1999) 221 endelig udg.

(2) KOM(1999) 134 endelig udg.

(3) KOM(1999) 347 endelig udg.

(4) KOM(2000) 134 endelig udg.